Gunung Tampin

Gunung Tampin merupakan sebuah gunung yang terletak di Tampin, Negeri Sembilan, Malaysia dan mempunyai ketinggian setinggi 764 meter (2,507 kaki).

Bentuk muka bumi
Gunung Tampin juga dari segi geografinya, merupakan penghujung selatan Banjaran Titiwangsa, iaitu banjaran yang menjadi tulang belakang Semenanjung Malaysia. Pihak Majlis Daerah Tampin telah membina beberapa kolam di atas gunung ini bagi membolehkan para pengunjung menikmati kejernihan air yang masih terpelihara ini. Selain itu terdapat juga laluan sepanjang kira-kira 5 km sehingga ke puncak gunung yang juga sering dijadikan trek berjogging dan beriadah oleh orang ramai pada sebelah petang dan cuti hujung minggu.

Gunung Tampin juga merupakan titik permulaan laluan Trans-Naning yang berakhir di Gunung Datuk di utara.

Jenis hutan
Gunung Tampin mempunyai hutan Dipterokarp Bukit dan hutan Dipterokarp Atas. Terdapat banyak flora di gunung ini yang mempunyai nilai perubatan.

Infrastruktur
Di atas gunung ini terletak stesen pemancar TV RTM  yang memberi liputan pancaran ke seluruh Negeri Melaka. Terdapat juga pemancar Radio dan TV 3 untuk kawasan liputan daerah Rembau, Tampin dan Pulau Sebang, Melaka. Pemancar TV 3 bagi negeri Melaka terletak di Gunung Ledang. Umumnya stesen pemancar TV RTM di Bukit Tampin disebut untuk negeri Melaka. Hal ini kerana talaan pancarannya ke arah negeri Melaka, memang dikhususkan kepada penonton-penonton di sana. Stesen Pemancar RTM untuk TV1 dan TV 2 memberi liputan bagi seluruh negeri Melaka dan kawasan Bandar Tampin sahaja.

Di sekitar kaki gunung ini juga terdapat Hentian Sebelah Tampin yang terletak bersebelahan Laluan Persekutuan 1, yang menyajikan masakan tradisional Negeri Sembilan seperti masak lemak lada api dan salai. Di belakang hentian sebelah ini juga terletaknya Tampin Xtreme Park bagi pengunjung yang meminati aktiviti sukan lasak yang merangsang adrenalina.

Galeri

Rujukan
  

Tampin